Parys-boere: Negende verdagte aangeklaVan links is Boeta van der Westhuizen, Anton Loggenberg, kapt. Henk Prinsloo, Wian van der Westhuizen en Fanie Oosthuizen tydens ‘n vorige verskyning in die Parys-landdroshof. Foto: Nico Strydom Phaladi Shuping, Vrystaatse woordvoerder van die nasionale vervolgingsgesag (NVG), het aan Maroela Media gesê Wicus van der Westhuizen (19) is Vrydag op borgtog van R10 000 vrygelaat. Die staat het nie sy borgtogaansoek teengestaan nie. Van der Westhuizen sal weer op 27 Mei saam met sy medebeskuldigdes in die hof verskyn. Kapt. Henk Prinsloo, Boeta van der Westhuizen, Anton Loggenberg, Wian van der Westhuizen, Muller van der Westhuizen en Fanie Oosthuizen staan almal saam met Wicus tereg vir die moord op Samuel Tjixa en Simon Jubeba. Boeta, Muller en Wicus is glo almal verwant. Die staat het verlede week die klagte teen Johan Cilliers sr. en sy seun, Johan Cilliers jr., laat vaar nadat daar nie genoeg bewyse was om hul betrokkenheid te bevestig nie. Die staat beweer Tjixa en Jubeba is dood nadat hulle op 6 Januarie deur boere in die gebied op ŉ plaas aangekeer en so erg aangerand is dat hulle later in die hospitaal aan hul beserings beswyk het. Al die beskuldigdes in die saak ontken skuld op die aanklagte teen hulle. Tydens die beskuldigdes se vorige hofverskyning verlede week Vrydag het die staat aangedui dat sy ondersoek nog nie afgehandel is nie en dat hy steeds na een verdagte op soek is. Shuping het aan Maroela Media gesê dat Wicus homself glo Donderdag vergesel van sy regsverteenwoordiger by die polisiestasie oorgegee het. Daar word verwag dat die saak tydens die beskuldigdes se volgende verskyning na ŉ hoër hof oorgeplaas sal word vir die verhoor. Lees alle vorige berigte oor Parys-boere op Maroela Media.